A duhet t’u besojnë amerikanët sondazheve për zgjedhjet presidenciale 2020?
Anketat e vitit 2016 tregonin se demokratja Hillary Clinton kishte epërsi ndaj republikanit Donald Trump. Ajo fitoi votën popullore por humbi zgjedhjet
A duhet t'u besojnë amerikanët të dhënave të sondazheve që tregojnë se kandidati demokrat presidencial Joe Biden kryeson ndaj Presidentit Donald Trump përpara zgjedhjeve të 3 nëntorit? Korresponendentja e Zërit të Amerikës, Elizabeth Lee u hedh një vështrim shifrave. Ndërsa kandidati demokrat për president Joe Biden nuk po bën fushatë këtë javë për t'u përgatitur për debatin përfundimtar presidencial Presidenti Donald Trump vazhdon të mobilizojë mbështetësit në shtetet vendimtare si Arizona dhe Pensilvania. Fushata e zotit Biden është aktive, duke dërguar kandidaten demokrate për nënpresidente Kamala Harris në shtetin kritik të Floridës, ku ajo tha se zgjedhjet e 3 nëntorit janë kritike. Sipas sondazheve, zoti Biden kryeson ndaj Presidentit Trump – në disa prej tyre me mbi 10 për qind. Por epërsia është më e lehtë në shtetet vendimtare si Florida dhe Pensilvania. Këto shtete do të jenë kritike, thotë eksperti i shkencave politike, David Damore. Shumë firma sondazhesh po i analizojnë këto zgjedhje presidenciale ndryshe nga ato të vitit 2016, kur relativisht pak vetë parashikuan fitoren e zotit Trump që u nxit pjesërisht nga të bardhët pa studim universitar. Këtë herë ka edhe më pak votues të pavendosur, duke u dhënë anketuesve më shumë besim tek të dhënat e tyre. Ndërsa Trump trumbeton gjendjen ekonomike para pandemisë dhe premton një kthim të shpejtë, demokratët vazhdojnë të kritikojnë punën e zotit Trump në përgjithësi, ndërsa dy fushatat u bëjnë thirrje mbështetësve të votojnë.